Gonzalo Caballero en Lugo: "Quero trasladar o meu compromiso persoal e político con esta cidade para cando haxa un goberno progresista na Xunta" | PSdeG-PSOE\nGonzalo Caballero en Lugo: “Quero trasladar o meu compromiso persoal e político con esta cidade para cando haxa un goberno progresista na Xunta”\nA CRTVG puxo a cobertura informativa das eleccións xerais “ao servizo do PP”\nA Xunta impón unha Lei de Seca “coercitiva” baseada na “desconfianza e a tutela” cos concellos\nO secretario xeral critica que “Feijóo non cumpriu con Lugo” e denuncia que “meteu nun caixón os grandes proxectos” da cidade, como a Ronda Leste, o Museo da Romanización ou o Plan Paradai\nLugo, 29 de novembro de 2019. O secretario xeral do PSdeG, Gonzalo Caballero, visitou hoxe Lugo en compañía da alcaldesa, Lara Méndez, para criticar que “Feijóo non cumpriu” coa cidade á vista de que “meteu nun caixón os grandes proxectos” pendentes, como a Ronda Leste, o Museo da Romanización ou o Plan Paradai.“Nós queremos trasladar o noso compromiso con esta cidade, queremos dicirlle aos veciños de Lugo que no PSOE teñen un aliado”, proclamou o líder dos socialistas galegos, quen avanzou que o vindeiro goberno progresista da Xunta amosará “un claro compromiso con esta cidade”.\n“Eu quero trasladar o meu compromiso firme, persoal e político, con esta cidade”, asegurou Gonzalo Caballero, consciente de que Lugo “é unha cidade de referencia para a Galicia do futuro, e de que toda a provincia de Lugo necesita que a capital da provincia teña forza, impulso e vitalidade”.\nPara iso, o máximo dirixente do PSdeG sinalou que “necesítase o respaldo de todas as administracións públicas” e, tras poñer en valor o “pulo” do concello con Lara Méndez á fronte, reprochou á Xunta “ter atrancado os grandes compromisos” con Lugo, impedindo así que os veciños “poidan vivir nunha cidade cada vez máis cómoda, cada vez máis urbanizada e con máis servizos sociais”.\n“Preocúpanos moito que Feijóo non queira cumprir con esta cidade, que desprece aos lucenses cando non cumpre os seus propios compromisos e que prefira xogar á confusión co Museo da Romanización, que é unha demanda histórica desta cidade”, evidenciou o líder socialista, consciente de que “cando gobernaba Rajoy, Feijóo non dixo nada do cuartel de San Fernando nin propuxo facer ningún Parador”.\nDíxoo precisamente no barrio de Paradai, que utilizou a xeito de exemplo da “falla de compromiso da Xunta”, sen concluír dende hai vinte anos. “Lugo vai estar na nosa axenda de traballo“, garantiu o candidato socialista á Presidencia da Xunta, consciente de que as contías en cuestión son “plenamente asumibles se hai vontade política e compromiso coa cidade”.\nAsí é que, ante membros do PSdeG en Lugo e do presidente da Federación de Asociacións Veciñais da cidade, Gonzalo Caballero reclamou a Feijóo que “rectifique” e que “se comprometa co Museo da Romanización, que o dote de acordo aos plans que hai, e que cumpra con esta cidade”.\n“FALLA DE COMPROMISO DA XUNTA”\nPola súa banda, a alcaldesa de Lugo lamentou a “falla de compromiso da Xunta” con esta cidade, pois “non pode ser que un plan iniciado hai máis de 20 anos estea aínda inconcluso”.\nCon todo, incidiu en que o Plan Paradai “é un máis dos incumprimentos da Xunta” con Lugo, e citou tamén que o Auditorio está sen recepcionar tras 15 anos, que a Ronda Leste segue sen materializarse 13 anos despois e que “non se sabe nada” do futuro museo que albergará o Cuartel de San Fernando. “E un longo etcétera de plans iniciados e de promesas sen cumprir”, resumiu.\nPor tanto, remarcou Lara Méndez, “as palabras do PP e de Feijóo xa non valen nada”. “Nin sequera as firmas, porque asinan os protocolo e os convenios e despois non os conclúen”, agregou, ao tempo que criticou que nin o DOG “ten valor”: “o proxecto para o Cuartel de San Fernando, a pesar de estar comprometido e publicado no DOG no ano 2012, a día de hoxe non finalizou“.\nFronte a isto, a rexedora agradeceu a Gonzalo Caballero a súa presencia en Lugo e “o seu compromiso coa cidade” Ademais, tomou a palabra José Manuel Carballo, portavoz da Asociación de Veciños Porta de Lugo, quen urxiu á Xunta “que se poña a traballar, que levamos 20 anos de espera, e isto é inaguantable”. “É unha tomadura de pelo aos veciños e non o podemos permitir xa por máis tempo. Que a Xunta traballe e que deixe de contarnos contos, que non cremos xa nas mentiras”, finalizou.


O felpudo húmido ou tornando bichos - Afonso Vázquez-Monxardín\nfelpudo ó bichos Felpudo\nSe vostede traducise esta expresión ao francés podería ter unha lectura sumamente obscena, pero aquí non; doutro xeito, claro, non a usaba. E si, a todos hoxe nos evoca o de felpudo humido, eses de auga e lixivia para matar o escornavirus famoso na entrada das casas. E felpudo é unha desas palabras que nos veu da man do castelán xunto co obxecto. Non sei en que século se empezarían a pór esas alfombriñas nas portas para limparmos as solas dos zapatos, pero non debeu ser en época romana -daquela sería máis ou menos igual en todas as linguas irmás, tipo leite, leche, lait, latte, etc.- nin actual, pois serían cuspidiñas en todas as do mundo -tipo televisión, television, televisione. Para o felpudo, cada lingua ten unha alternativa de seu, e así, os nosos veciños portugueses chámanlle capacho, os italianos zerbino, os franceses paillasson, os ingleses doormat... Así pois, debe ser, penso, do tempo en que tamén lle inventamos en cada lingua un nome para o de botar auga nas casas -grifo, torneira, robineto, billa, tap... Ou sexa, hai tempo, pero non tanto. Se cadra século XIX. Pero non era de etimoloxía do que lles quería falar, aínda que é enredo sempre curioso.\nE que a mente humana non pára. Estamos sempre dialogando coa memoria, establecendo comparacións co pasado e co mundo. E si, cando empezamos a ver nas tele as toallas de lixivia e auga nas portas das casas, a moitos nos veu á cabeza a entrada das granxas de pitas. Eu hai moitos anos que non entro nunha. Lembro uns días cando tiña dezaseis ou dezasete anos que me erguía ás cinco da mañá para ir apañar pitas aínda máis durmidas ca min, e metelas nun camión que ía a Andalucía, isto era nas granxas do amigo Pepe Vila en Taboadela. Por certo que unha vez, un camioneiro tan andaluz que case non se lle entendía ao falar, preguntounos que canto nos pagaban. Cando llo dixemos comentou escachando de risa que en Andalucía ninguén faría o traballo por ese prezo. E a min, a verdade, enchufado no choio e á cata duns cartiños complementarios, non me parecía tan pouco. Eu sorrín, pero aquela risada do home acabou sendo un dos moitos fíos cos que un tece os seus xuízos e prexuízos. Pero deixémolo, non nos poñamos transcendentes. O caso é que saben que na entrada das granxas hai unha zona refundida na porta para enchoupar ben os zapatos -botas, normalmente- e impedir o intercambio de virus e bacterias entre a nosa especie e a das pitas. A mesma utilidade, tornar bichos, teñen esas reixas bastante separadas que había no chan na entrada de moitos adros das igrexas; claro que estes animais serían as vacas: as patas dos cuadrúpedos meteríanse entre as reixas e, como por parvas non se teñen, darían volta. Microbios, vacas... pero tamén ratos e formigas. As pedras planas que hai por riba dos pés dos hórreos, cabaceiros, canastros, piornos, ou como lles preste chamarlle, teñen por nome común “tornarratos” e non fai falta que máis lles explique. E algúns, poucos, na base dos pés, teñen ao redor deles, unhas acanaladuras de dous ou tres centímetros de ancho, para que, con auga, sirvan de “tornaformigas”.\nEn fin, o home sempre tratando de “tornar” bichos. E canto máis pequenos, máis ruíns e máis difícil. As pestes invisibles están entre nós desde que hai memoria... E se hai memoria é que acabaron pasando. Dicía Rosalía “Que pasen as correntes apestadas” –no seu caso o tifus e o cólera- que outras virán”. Pois que pasen... e que tarden outros cen anos, cando menos.


ARS LEGENDI: A ARTE DE FACER LIBROS\nA ARTE DE FACER LIBROS\nMoitos somos os que, ademáis de saborear con fruición a lectura dos nosos autores preferidos, gustamos do sinxelo pracer de acariñar un libro, de pechar os ollos para ulir o perfume das súas paxinas ao facelas pasar entre os nosos dedos, de emocionarnos coas súas formas, cores e texturas.\nSe coas palabras sinxelas de cada día algúns afortunados consiguen construir poesía, tamén cos materiais máis "vulgares" e cotiás, outros adornan esas palabras con fermosísimos tesouros.\nEn Libro de artista, Japanese Paper, Artist's Book, Book Binding , Calligraphy e moitos outros grupos de Flickr podedes atopar fermosos formatos para convertir (se é que sodes habilidosos) os vosos libros en obras de arte.\nFelices, fermosas e descansadas lecturas para esta longa fin de semana a todos! Xa queda pouco para o Nadal, ;-)\nPublicado por Ars Legendi en 17:58


Despois do cancro, hai vida\nJésica Rodríguez e Cristina Piñeiro\nA Asociación de trasplante de médula ósea, ASOTRAME de Narón, celebra esta fín de semana o seu primeiro aniversario con diferentes actos. O sabado 27 ás 11 da mañá presentarán o balance de actividades realizadas no último ano, no Café Teatro do Pazo de Narón. No mesmo encontro preséntase a revista da asociación “ Vivir é incríble”. Nela exprésanse os puntos de vista do enfermo, do profesional, socios e voluntariado.\nSociedade • 25/09/2014 • Autor: Redacción\nO domingo, con motivo do Día Internacional do doante de médula ósea, farán unha ruta en bici coa colaboración do Club ciclista Os Pulpeiros de Mugardos que sairá ás 10 da mañá. Tamén un mercadiño solidario con música, nas inmadiacións da Casa do Mar, onde haberá xogos para nenos-as.\nA presidenta de ASOTRAME, Cristina Piñeiro, amosouse satisfeita dos camiños que foron abrindo ao longo destes doce meses. E sinala un dos obxectivos máis relevantes da súa misión, conseguir doantes de médula para salvar vidas. Así falaba esta mañá en RF dun dos métodos de trasplante, tan sinxelo como descoñecido. “Despois do cancro, hai vida” Ese é o lema no seu primeiro aniversario.\nCristina Piñeiro e Jésica Rodríguez\ndirectivas de Asotrame


Os voluntarios retiran máis de 1.000 quilos de lixo na limpeza masiva de praias - Metropolitano\nOs voluntarios retiran máis de 1.000 quilos de lixo na limpeza masiva de praias\nA pasada fin de semana decenas de voluntarios “tomaron” 14 areais de Galicia para levar a cabo unha actividade de concienciación medioambiental a través da limpeza das mesmas. En total, 150 persoas participaron nesta acción que na área de Vigo tivo lugar en Baiona, Moaña e Nigrán.\nNo conxunto de areais recolléronse máis de 1.000 quilos de lixo, a meirande parte deles de plásticos, ademais de cordas, aparellos de pesca, caixas ou incluso un sofá.\nComo apunta Adega, promotores desta actividade, o lixo mariño é unha das maiores problemáticas ambientais do planeta, provocando graves consecuencias sobre os ecosistemas acuáticos, e numerosas mortes de aves mariñas, mamíferos e tartarugas. Por iso, dende a asociación ecoloxista denuncian “os modelos de consumo da nosa sociedade, que produce millóns de toneladas de lixo ao ano”, refugallos que rematan nos océanos procedentes tanto das industrias como da poboación en xeral, por unha mala xestión dos residuos que xeramos.\nTags: AdegaBaionaMoañaNigránO MorrazoO Val Miñor


Os rapaces, protagonistas da marcha deste domingo en defensa do futuro da factoría de Alcoa | Noticias de Galicia | CRTVG\nOs rapaces, protagonistas da marcha deste domingo en defensa do futuro da factoría de Alcoa\nPublicado o 11/10/2020 22:51\nOs pais de Sofía e Sarai traballan en Alcoa, os de Paula e Laura non, pero aquí están todas a unha. A Mariña non se xoga só o traballo de 524 persoas, senón o futuro da comarca.\nElas son algunhas das estudantes que foron hoxe á manifestación, pero había centos de rapaces de toda a Mariña para esixirlle a Alcoa que pare o despedimento colectivo. Non queren emigrar, queren ter o seu futuro aquí.\nOs estudantes citáronse no Castelo; os traballadores na fábrica. Xuntáronse a medio camiño e os representantes dos traballadores cedéronlles a remuda das reivindicacións.\nAgarraron as pancartas e fixeron a pé o mesmo camiño que fan os seus pais, ou tíos, ou os seus veciños cada día de camiño a fábrica. Nas beiras da estrada os maiores aplaudían a valentía e a empatía dos que son o futuro e a esixencia dunha solución.\nMentres se prepara a impugnación do ERE no Superior de Xustiza, esta semana haberá novos actos esixindo a súa suspensión, mentres os traballadores aseguran que as cubas non se van parar de ningún xeito.\nUn novo falecemento en Ourense eleva o total de vítimas en Galicia a 785\nO concello de Narón sobe ao nivel vermello de alerta, aínda que sen restricións\nO TSXG confirma a prohibición de parar as cubas en Alcoa\nVelorio simbólico dos traballadores da factoría de Alcoa en San Cibrao


A familia dos Tartarouchos: Viaxe a Santiago\nXa chegamos, sigo sen internete, pero vou escribir a crónica igualmente para darvos as grazas por crear unha viaxe a Santiago so para que eu fora, por fin, buscar o paquete que lle merquei a aquela rapaza hai case un ano (ou sen case). A verdade e que non saiu de todo ben, e dame mágoa que vos desedes o palizón se marchastes con mal sabor de boca, pero a min sempre me presta estar con vós. Grazas, de verdade, moitas grazas.\nA viaxe foi un pouco accidentada pola nosa parte, saín coa Z. pola mañá, quería coller o paquete pola mañá e ir a Decathlon a botar unha ollada, e tiven sorte de que estivera na entrada porque se non non chego nin de coña. Paramos xa alí en canto chegamos e demos un paseo, sen poder mirar nada porque a Z. descubriu o expositor das pelotas e pasamos alí toooodo o tempo, pero é certo que as cousas son bonitas e ben de prezo, seguro que facemos outra visita en canto se nos acaben os zapatos, agora estamos recén ben servidos. Case non podemos sair da tenda porque algo pitaba, non era nada que mercaramos, nin que roubaramos, nin sequera unha etiqueta que collera a Z., fomos descartando cousa por cousa, o carriño non, eu non, a compra non, a Z… si. Un zapato da Z. que era novo aínda ía imantado así que botamos un bo cacho ata averiagualo e o tío non estaba moi convencido de que non fosen da tenda.\nPor fin saímos e chamamos á rapaza do paquete, que quería marchar á praia ás dúas, e por pouco non a vemos porque nos ía dando as indicacións con contagotas e non eran moi claras que digamos. Perdinme unha vez, pero decateime axiña de que me trabucara e dei volta de novo ata atopar o camiño, nese intre a Z. quedou durmida e cando chegamos onde a rapaza non podiamos baixar do coche, así que falamos 15 minutiños na rúa e despedímonos dun xeito un pouco brusco cun tío extraño que empezaba a achegarse a nós para facerlle carantoñas á súa nena. Por fin tiña o paquete, xa non hai máis excusas para ir a Santiago (ai, si, que temos reunión, ou non é en Santiago?). Agora so falta decidir que facemos co "paquete".\nQuedara coa familia C-A (Carolo-Aivou, ou outra cousa que tamén queda ben, jeje, que chachi me quedou, non?) no parking da praza de Galicia. Esta vez cheguei sen problema e xuntámonos por fin para ir comer. Creo que aquí foi onde estivo o quid da cuestión-viaxe. Fomos comer un kebap, pero o sitio fervía, facía tanta calor que agradecemos sair (a pesar de que antes de entrar me daba a sensación de que me ía cocer pola rúa)...\nAivou miércoles, 12 de septiembre de 2007, 16:25:00 CEST\nA familia C&A non se levou mal sabor de boca, ás veces as viaxes son así e a culpa era toda miña por levar moitos días durmindo pouco, pintando, subindo peso do garaxe á bufarda e montando mobles... así non hai quen me ature.\nVeña, un biquiño, mola andar por Santiago, va que sí?


Vieiros: Galiza Hoxe - A toxicidade elevada nas vieiras é "consecuencia" da contaminación das rías\nMedre "exponencial" dende hai 20 anos\nO catedrático de Biozooloxía Mariña da USC e director da Estación de Bioloxía Mariña de Ferrol, Vitoriano Urgorri, advirte do perigo da ASP.\nRedacción / Europa Press - 14:30 09/09/2008\nTags: contaminacións rías ríos toxina ASP vieiras Vitoriano Urgorri\nA contaminación das rías aumentou nos últimos 20 anos / Foto: Manuel Boo\nA contaminación rexistrada nas rías do noso país, cos mellores bancos marisqueiros de moluscos bivalvos, aumentou "exponencialmente" nos últimos 20 anos, e a presenza elevada da toxina 'amnésica' (ASP) nas vieiras é "consecuencia" directa desta, segundo Vitoriano Urgorri.\nO catedrático de Biozooloxía Mariña da USC e director da Estación de Bioloxía Mariña da Graña, en Ferrol, apunta ademais que as zonas de maior riqueza produtiva coinciden, precisamente, coas cinco áreas do litoral onde máis se degradou a calidade das augas: Ferrol, A Coruña, Vigo, Pontevedra e Arousa.\nO incremento da poboación, a ausencia de depuración dos residuos urbanos, a filtración de fertilizante e outros produtos químicos, así como a actividade industrial e portuaria son os factores que máis contribuíron a esta situación, expuxo Urgorri. A contaminación dos ríos contribúe a agravar esta situación ao desembocaren no mar, sinalou. "Estamos matando a galiña dos ovos de ouro", advertiu en relación á riqueza marisqueira e pesqueira de Galiza.\nTrastornos no sistema nervioso\nAdemais, o profesor universitario considera que como os trastornos no sistema nervioso que produce a ASP chegan "a medio e longo prazo", os consumidores minimizan a gravidade de inxerir vieira sen ter en conta a súa procedencia. "Pensan que por unha vez que as tomen non pasará nada", apuntou, e engadiu que "a xente consome vieiras da ría alegremente".\nRespecto da investigación que se está a levar a cabo estes días, Urgorri sinalou que o ano pasado se soubo dun pedido de 1.500 quilos de vieira fresca, recollida na Ría de Ferrol, para restaurantes de Compostela e das Rías Baixas. Neste senso, reiterou que a única que se pode consumir é a que se extrae das zonas que autoriza o Instituto Tecnolóxico para o Control do Medio Mariño (Intecmar).\nUnha imaxe da Ría de Pontevedra, con Elnosa ao fondo / Foto: Greenpeace


A Xunta apoia a través do programa Galicia Emprende nove iniciativas empresariais ourensás que mobilizan preto de 2,2 millóns de euros - Noticias de Galicia\nA Xunta concedeu ao abeiro da última edición do Galicia Emprende, axudas por máis de 476.000 euros para apoiar nove proxectos empresariais de emprendedores e autónomos que prevén desenvolver investimentos de preto de 2,2 millóns de euros na provincia de Ourense e que levan asociados a creación e mantemento de 35 empregos.\nA nivel provincial, as iniciativas apoiadas pola Consellería de Economía, Emprego e Industria, a través do Igape, abranguen actividades do sector servizos, como un fogar residencial, clínica dental, hotel ou consultoría sanitaria, asesoramento, formación e cesión de equipos tecnolóxicos, entre outras.\nDestaca un proxecto empresarial de novos emprendedores que prevé un investimento de máis de 650.000 euros para a que se lle concedeu unha axuda de 108.000 euros e que posibilitará a creación de catro postos de traballo. Ademais, entre os proxectos beneficiados está a reforma e ampliación para a creación dun fogar residencial que, cun investimento superior aos 545.000 euros, garante o mantemento de 10 postos de traballo ao tempo que crea oito empregos; un hotel de dúas estrelas cun investimento de 235.431euros e un apoio de 23,344 euros que leva asociado a creación de 3 empregos e unha clínica dental na que se investirán 196.500 euros e contará cunha concesión de preto de 51.607 euros.


Sobre nós | ecocriticalab\nO Laboratorio galego de ecocrítica, é un colectivo interdisciplinario de investigadoras en rede que reúne estudantes nas súas diversas fases formativas (grao, mestrado, doutoramento) e persoal docente e investigador da Universidade de Santiago de Compostela, investigadoras doutras universidades do sistema universitario galego, así como de universidades e centros de investigación nacionais e estranxeiros.\nO Laboratorio galego de ecocrítica nace coa vontade de dar resposta aos investigadoras con inquedanzas interdisciplinarias no ámbito das relacións entre natureza, ciencia, ecoloxía, linguas, literatura, arte e cultura. Neste sentido, procura acadar os seguintes obxectivos:\nApoiar o traballo interdisciplinario desenvolvido polas investigadoras adscritas;\nIntroducir este tipo de contidos no ensino de grao e mestrado (xa está en marcha dende 2016-2017 a materia de grao G5041611);\nFormar novas promocións de especialistas en sostibilidade;\nInvestigar historias medioambientais a través de contextos disciplinarios, académicos e culturais;\nDesenvolver colaboracións con organismos públicos e privados;\nColaborar con artistas, comunidades e empresas para crear campañas medioambientais estratéxicas;\nConcursar a fontes de financiación de organismos públicos e privados.\nO Laboratorio galego de ecocrítica, en definitiva, procura pensarmos os desafíos medioambientais contemporáneos a partir do presuposto de que estes desafíos son tanto culturais e políticos coma científicos e tecnolóxicos. En función da localización da USC, as integrantes do Laboratorio pensan o futuro do medio ambiente e da súa conservación nos seus vencellos cos problemas de equidade e xustiza en e dende Galiza.\nEcoloxía (USC). Liñas de investigación: ecotoxicoloxía, biomonitorización activa e pasiva, ecoloxía vexetal, hidroloxía forestal. <jesusramon.aboal@usc.es>\nFilosofía moral (USC). Liñas de investigación: teorías da xustiza, teoría crítica feminista. <mx.agra@usc.es>\nBotánica (USC). Coordinadora do GI-1809. Liñas de investigación: biodiversidade e botánica aplicada. <mariajesus.aira@usc.es>\nLingua e literatura española (USC). Liñas de investigación: zoografías, antropomorfismo, zoomorfismo, identidades.<maria.alonso.espasandin@rai.usc.es>\nBioloxía Funcional - Ecoloxía (USC). Liñas de investigación: diversidade biolóxica, diversidade/identidade cultural e usos do territorio. <emilio.carral@usc.es>\nTeoría da literatura e Literatura comparada (USC). Liñas de investigación: socioloxía da cultura e da literatura, comúns e espazo público, ensaio e modernidade, literatura e fotografía, teoría da historia literaria. <arturo.casas@usc.es>\nTeoría da literatura e Literatura comparada (USC). Liñas de investigación: teorías do poema; enunciación poética, discurso e ficción; ensaio e modernidade; socioloxía da literatura e da cultura; postura, ethos e imaxe de autor; animalidade.<alba.cid@usc.es>, <alcife@gmail.com>\nZooloxía, Xenética e Antropoloxía Física (USC). Director da Estación de Hidrobioloxía "Encoro do Con" (USC). Liñas de investigación: ecosistemas acuáticos continentais, hidrobioloxía. <fernando.cobo@usc.es>\nZooloxía, Xenética e Antropoloxía Física (USC). Liñas de investigación: bioloxía, sistemática e ecoloxía dos vertebrados; conservación e manexo da fauna en áreas protexidas. <jesus.dominguez@usc.es>\nGI-1270: Grupo de Investigación en Biodiversidade animal\nProxecto Zarapito (Twitter)\nGrupo Aves USC) (Twitter)\nLiteratura comparada (USC). Liñas de investigación: catástrofes medioambientais, eremitismo, land art, paisaxe e identidade. <cesar.dominguez@usc.es>\nFilosofía (Università degli Studi di Milano). Liñas de investigación: ecoloxía política, ética biocéntrica, filosofía ambiental. <natan.feltrin@live.it>\nHistoria contemporánea (USC). Liñas de investigación: historia agraria, mundo rural, cambio tecnolóxico e historia ambiental. <lourenzo.fernandez@usc.es>\nAntropoloxía social (USC). Liñas de investigación: antropoloxía simbólica, patrimonio cultural, artesanía e alimentación.\nLiteratura comparada, Literaturas hispánicas. Liñas de investigación: literatura e memoria, conflicto e violencia, imagoloxía. <rosateresafries@posteo.de>\nHistoria antiga (USC). Liñas de investigación: topoloxías comparadas, astronomía na cultura, materialidade e pensamento, consiliencia. <marco.garcia.quintela@usc.es>\nFiloloxía alemá (USC). Liñas de investigación: representación do espazo rural, paisaxes do Holocausto, memoria, exilio, tradución literaria. <gomez.pato@usc.es>\nWeb persoal 1\nWeb persoal 2\nLingua e literatura española (USC). Liñas de investigación: apocalipse, ecoloxía política, paisaxe e identidade.<david.gonzalez.dominguez@rai.usc.es>\nTeoría e historia da educación (USC). Liñas de investigación: pedagoxía-educación social, tempos educativos e sociais, políticas socioeducativas e dereitos humanos, desenvolvemento comunitario, xénero e equidade. <rita.gradaille@usc.es>\nAntropoloxía social (USC). LIñas de investigación: antropoloxía simbólica, patrimonio cultural, peregrinación xacobea contemporánea. <mnieves.herrero@usc.es>\nTeoría da literatura e Literatura comparada (USC). Liñas de investigación: xeocrítica, localidade e comunidade no imaxinario filmoliterario contemporáneo, espazo e animalidade. <lesmeslang@gmail.com>\nNerea López Campaña\nLingua e literatura galega (USC). Liñas de investigación: ecomitoloxía, zooloxía, zoomorfismo, xustiza medioambiental, land art. <nereinha46@gmail.com>\nFiloloxía francesa (Universidad de Alcalá). Liñas de investigación: ecocrítica no mundo francófono, con especial interese pola obra de escritores suízos de expresión francesa. <montserrat.lopezm@uah.es>\nDidáctica da lingua e a literatura (USC). Liñas de investigación: espazos literarios, paisaxe, cartografías literarias, socioloxía da literatura e da cultura, didáctica da lingua e a literatura. <mlsandez@gmail.com>\nFiloloxía inglesa (USC). Liñas de investigación: literaturas irlandesa e galega, ecocrítica, estudos de xénero e feminismo, estudos de tradución, literatura e pintura. <manuela.palacios@usc.es>\nÁlex Pena Morado\nEstética dos medios audiovisuais (Universitat Pompeu Fabra). Liñas de investigación: estudos filmoliterarios, paisaxe e identidade. <alex.penamorado@gmail.com>\nProdución vexetal (USC). Liñas de investigación: estudo das castes autóctonas (niveis rexional e internacional), diversidade xenética, reservorios xenéticos. <santiago.pereira.lorenzo@usc.es>\nLingua e literatura españolas (USC). Liñas de investigación: desastres medioambientais, identidade e paisaxe <rolls.royce24@hotmail.com>\nLengua e literatura española (USC). Liñas de investigación: catástrofes medioambientais, paisaxe e identidade. <ernestopgarcia1996@gmail.com>\nSara Piñeiro González\nLingua e literatura alemá (USC). Liñas de investigación: literatura e fotografía, relación ficción-realidade, lingüística contrastiva e tradución alemán-castelán-galego, literaturas emerxentes. <sarapineirogonzalez@gmail.com>\nXabier Pontevedra Pombal\nEdafoloxía e Química agrícola (USC). Liñas de investigación: Solos orgánicos, forestais, de ambientes fríos, turberas e outros humedais, Bioxeoquímica de solos, augua e atmosfera, bioindicadores ambientais, evolución cuaternaria, cambio Cclimático, Edafoloxía para arqueoloxía, impactos antrópicos. <xabier.pombal@usc.es>\nLingua e literatura española (USC). LIñas de investigación: apocalipse, catástrofes medioambientais, ecoloxía política, paisaxe e identidade. <belenquinteiro@gmail.com>\nAntía Rey Martiz\nLingua e literatura galegas (USC). Liñas de investigación: apocalipse, ecocrítica e literatura de ciencia ficción, literatura galega. <antiarei@outlook.com>\nFilosofía (USC). Liñas de investigación: filosofía da animalidade, post-humanismo, biopolítica. <guillermo.r.alonso.usc@gmail.com>\nA gata de Jacques\nFiloloxía inglesa (USC). Liñas de investigación: literatura irlandesa, paisaxe e identidade, paisaxe urbana nas artes, xeografía cultura. <jorge.rdgz.duran@gmail.com>\nLiteratura Comparada (USC). Liñas de investigación: literatura galega, literatura irlandesa, espazos e intimidade, espazos e xénero, paisaxe e identidade. <arancharf@gmail.com>\nProdución vexetal (USC). Liñas de investigación: modelización do crecemento e produción de especies forestais, nutrición forestal, biomasa e fixación de carbono. <roque.rodriguez@usc.es>\nUnidade de Xestión forestal sostíbel\nEcoloxía (USC). Liñas de investigación: ecotoxicoloxía, biomonitorización en augas doces. <mariadolores.vazquez@usc.es>\nLiteraturas hispánicas – galega, catalá e vasca (UNED). Liñas de investigación: filoloxía alemá, pequenas literaturas, tradución, relacións centro-periferia. <vxente@hotmail.com>\nMª Teresa Vilariño Picos\nTeoría da literatura e Literatura comparada (USC). Liñas de investigación: literatura e cultura na era dixital, educación para o desenvolvemento sostíbel. Diretora do "Proxecto íchnós. Laboratorio de Educación sostible". Directora da "Asociación Wài.Chi Galicia. Asociación galega para a educación, investigación e voluntariado no eido do benestar social". <mteresa.vilarino@usc.es>\nAsoc. Wài.Chi Galicia\nLingua e literatura galegas (USC). Liñas de investigación: literatura e drogas, literatura underground, marxinalidade, xénero, identidade e medio rural. <sara.villar.aira@rai.usc.es>\nFilosofía (Università degli Studi di Torino). Liñas de investigación: filosofía da animalidade, filosofía posthumanista, estudos animais. <zengiaronicola@gmail.com>


Pasarrúas, actuacións e máis de 70 artesáns para celebrar o 520 aniversario do Mercado de Sabarís - ValmiñorTV\nInicioBAIONAPasarrúas, actuacións e máis de 70 artesáns para celebrar o 520 aniversario do Mercado de Sabarís\nPasarrúas, actuacións e máis de 70 artesáns para celebrar o 520 aniversario do Mercado de Sabarís\nO Concello de Baiona xa ten todo preparado para celebrar este domingo o 520 aniversario do Mercado de Sabarís cunha feira medieval na que haberá pasarrúas, actuacións e un recinto con máis de 70 artesáns. Os cortes de tráfico nas principais rúas da parroquia comezarán o sábado e durarán ata última hora do domingo.\nDisparos de salvas, pasarrúas, grupos de gaitas, mercado medieval con artesanía e anticuarios, espectáculo de fogos, actuacións cómicas e circenses… Sabarís prepárase para conmemorar este domingo por todo o alto unha data histórica: o 520 aniversario do Mercado de Sabarís, un dos máis antigos de Galicia ao ser autorizado polos Reis Católicos en 1497.\n“A implicación e colaboración de todos os veciños, comerciantes, asociacións e colectivos foi fantástica, existiu unha total implicación e o Concello estaría disposto a consolidar a cita como a gran festa de Sabarís para por en valor o patrimonio e a cultura da parroquia”, afirma a concelleira María Iglesias, encargada xunto ao edil Policarpo Vilar da organización e a coordinación cos colectivos Coemsa (Asociación de Comerciantes e Empresarios de Sabarís), Castro e Ladeira (Asociación de Veciños) e Encaixamos (Asociación de Persoas con Discapacidade do Val Miñor) para os preparativos da celebración.\nOs actos comezarán as dez da mañá do domingo co disparo de salvas e continuarán cun pasarrúas e desfile inaugural amenizado polo grupo Trip Malabart. Ás 12:00 horas actuará o grupo de gaitas A Seneira de Baiona e as 13:00 horas, na Praza Victoria Cadaval, celebrarase o acto inaugural de apertura do mercado medieval. Ás 13:15 horas será o momento da exhibición circense con malabares, acrobacias, teatro e clown, mentres que xa pola tarde continuarán as actuacións e os espectáculos de fogo. O Mercado de Sabaryz pechará ás 21:00 horas.\n“A promoción de Sabarís é un dos obxectivos do Concello e para ser a primeira edición estamos moi satisfeitos porque existe unha gran ilusión e expectación por parte dos veciños e os empresarios”, apunta Policarpo Vilar.\nMercado de artesanía e cortes de tráfico\nO núcleo central da feira será a Praza Victoria Cadaval, onde se instalarán máis de 70 postos de artesáns, todos eles con produtos de elaboración propia, e anticuarios. Ademais, todos os establecementos hostaleiros teñen a posibilidade de instalarse no mercado e serán os encargados da oferta gastronómica. Tamén haberá postos dos colectivos Castro e Ladeira e Encaixamos.\nOs preparativos e a celebración do Mercado Medieval de Sabaryz obrigan a realizar cortes de tráfico, polo que o Concello tamén informou de que dende o sábado ata última hora do domingo as principais rúas da parroquia estarán restrinxidas á circulación. Así, dende as 10:00 horas da mañá do sábado ata as 21:00 horas do domingo quedará cortado o tramo entre a Praza Victoria Cadaval e a rúa Julián Valverde, á altura da Avenida José Pereira Troncoco. Tamén, a partir das 21:00 horas do sábado e durante toda a noite pechará o tramo entre Julián Valverde e o cruce de Frutas Vilar para levar a cabo a instalación dos postos do mercado.\nPrivilexio dos Reis Católicos\nA primeira referencia documentada do Mercado de Sabarís data do ano 1497, cando os Reis Católicos concederon o privilexio á Real Vila de Baiona para celebrar un “mercado de mantenimientos de pan y de vino en Monterreal” co obxectivo de estimular e reforzar a repoboación da Fortaleza. “A partires de entón o Monterreal disporía dun mercado que non era do agrado e nunca gozou do interese dos veciños e feirantes por encontrarse nunha zona que non era a máis adecuada para eles polo seu difícil acceso”, explica Cristina Vilar Misa, directora do Arquivo Histórico e a Biblioteca Municipal de Baiona.\nA documentación analizada pola directora confirma que Sabarís sempre foi o lugar elixido polos veciños e feirantes. “Mentres celebrábase o mercado nas rúas intramuros (Plaça y Rúa del Malcozynado), feirantes e regateiras queixábanse en diferentes puntos de extramuros, como na Vila Vella, o Burgo e na calzada de Sabarís. Durante 400 anos a pugna por establecer o mercado fóra da Fortaleza foi constante”, engade Cristina Vilar.\nNo último terzo do século XIX a Fortificación do Monterreal foi declarada en ruína, polo que aquela feira é a mesma que hoxe en día celébrase en Sabarís. Pero o vasto e rico Arquivo Histórico de Baiona amosa tamén outros apuntes de interese. “Houbo peticións á Coroa no século XVI por parte do correxidor da Vila para que se estableceran dúas feiras francas, ambas extramuros. Unha delas na ermita do Burgo e outra en Nosa Señora de Cela (Baredo), aínda que non temos constancia ata o de agora de que ningunha delas chegase a celebrarse”, apunta a directora do Arquivo Municipal.\nPasacalles, actuaciones y más de 70 artesanos para celebrar el 520 aniversario del Mercado de Sabarís\nNigrán acolle este sábado a cuarta xornada da Liga Profesional de Freestyle\nO Concello de Nigrán acolle este sábado 3 e por segundo ano consecutivo a Freestyle Master Series, a primeira Liga Profesional de Freestyle do Mundo, que terá lugar no campo de fútbol de Lourido con […]\nO Concello de Nigrán recibiu esta fin de semana 139 quilos en alimentos non perecedoiros e de limpeza grazas á campaña solidaria de Nadal da ED Val Miñor Nigrán e Ureca. Todo o recadado pasará […]\nGondomar convoca a segunda edición do concurso de decoración de vehículos polo San Cristovo\nO Concello de Gondomar, a través da Concellería de Turismo e Comercio dirixida por Xosé Antón Araúxo, convoca a segunda edición do concurso de decoración de vehículos, pioneiro no Val Miñor. No concurso, que coincide […]


Cross Selling, aproveita as oportunidades para incrementar as túas vendas | DSKconecta\n7 junio 2011 7 junio 2011 Xabier VázquezMarketing\nO cross selling é unha técnica de marketing que consiste en facer vendas cruzadas a un cliente que xa teña ou vaia ter un producto noso outro que o complemente ou o amplíe. É dicir, non se trata de canibalizar a venda do producto orixinal, senón de ofrecer outros productos relacionados ó orixinal maximizando así as posibilidades de venda cun cliente determinado.\nPor exemplo, imaxinemos a compra dun ordenador, a empresa pode ofrecerlle unha impresora, unha cámara dixital ou un teléfono móvil e incluso servizos como por exemplo o mantemento do ordenador ou unha revisión periódica. Como gancho pódese ofrecer un sistema progresivo de descontos para atraer o cliente á compra de produtos complementarios.\niSynergy, a app para manexar Synergy dende o teu móbil


I Festival de Contos e Narración Oral Narra Sarria\nA programación conta con oito espectáculos de narración oral e contacontos de profesionais de toda Galicia, durante os domingos de xullo e o primeiro de agosto.\nO Paseo do Malecón, a Praza de Juan María López - Igrexa de Santa Mariña e a Praza da Vila son os espazos onde os nenos e adultos poderán desfrutar de historias e contos da man de profesionais de recoñecido prestixio da narración oral galega como Ernesto Is, Lorena Pinheiro ou Cris de Caldas.\nA apertura de programación será o vindeiro domingo 11 de Xullo da man do actor Santi Prego, nomeado ao Goya no 2020 como mellor actor revelación polo seu papel en "Mientras dure la guerra" de Alejandro Amenábar, levará ao Paseo do Malecón a súa peza "O teatro máis pequeno do mundo", será ás 12.30 horas. Ese mesmo día, ás 20.00 horas, No e Is contarán historias de humor e picardía no seu espectáculo "Dous falabaratos e un destino" na Praza de Juan maría López - Igrexa de Santa Mariña.\nO domingo 18 de Xullo, Ernesto Is entreterá aos máis pequenos coa contada titulada "Historias fascinantes de nenos e nenas delirantes". Será no Paseo Malecón ás 12.30 horas. Lorena Pinheiro traerá historias, contos e faladurías acompañada da súa pandeireta en "Seica (Historias contadas de vergoñas, silencios e rebeldías)", unha peza para mozos e adultos. A cita é na Praza da Vila ás 20.00 horas.\n"O agasallo das árbores", de Cris de Caldas e Xabi do Camiño, unha sesión de contos que ten como fío condutor o conto dos tres porquiños e a concienciación medioambiental. Esta proposta familiar vén acompañada de música en directo e poderá desfrutarse o domingo 25 de Xullo ás 12.30 horas no Paseo do Malecón. Ás 20.00 horas na Praza Juan María López - Igrexa de Santa Mariña estará Cris de Caldas con "Contos en lila", unha proposta familiar pola igualdade.\nO domingo 1 de Agosto, Nerea Brey contará para os máis pequenos ás 12.30 horas no Paseo do Malecón "Lúa e o tesouro do hórreo" recolle as lendas galegas da man dunha rapaza moi bulideira que está na busca dun tesouro. Pechará o festival Iván Davila cos seus "Contos na lareira", unha proposta para cativos de máis de 3 anos. Será na Praza da Vila ás 20.00h.\nO festival está impulsado pola compañía Feira do Leste e conta coa financiación do Concello de Sarria.


Hai ciencia na literatura? Comparte a túa lectura!\nÁbrese unha sección nova na que os participantes poden compartir a lectura dun clásico da literatura e destacar a ciencia que atoparon na obra.\nNeste espazo podedes compartir unha cita, unha imaxe, un vídeo dunha lectura que queirades recomendar. No perfil da vosa conta atoparedes o formulario para facernos chegar as vosas recomendacións.\nO vídeo debe ser como máximo de 2 minutos no que, por exemplo, expliquédesnos:\nque clásico escollestes e por que\nque ciencia ou relación con ela atopastes na obra\npor que recomendariades este libro a outras persoas\nDebedes subilo primeiro a vimeo ou youtube e incluír a ligazón no apartado do formulario.


Estanque De Méndez Núñez: O Concello Recupera O Estanque De Méndez Núñez, Totalmente Renovado E No Que Desde Hoxe Volve Haber Peixes - Coruña Online\nEstanque de Méndez Núñez: O Concello recupera o estanque de Méndez Núñez, totalmente renovado e no que desde hoxe volve haber peixes\ndiciembre 22, 2021 junio 1, 2022 by Admin in ACTIVIDADES\n1 Estanque de Méndez Núñez\nEstanque de Méndez Núñez\nA alcaldesa da Coruña, Inés Rey, visitou hoxe a fonte e estanque dos xardíns de Méndez Núñez, estanque que vén de ser renovado e acondicionado polo Concello e no que dende este mércores, volve haber peixes de auga doce. Un grupo de nenas e nenos de educación primaria do CEIP Rosalía de Castro liberaron hoxe 50 exemplares de pez dourado que xa forman parte de novo da estampa dos xardíns, e que serán atendidos polos servizos de Medio Ambiente. A recuperación do estanque é unha iniciativa máis do Goberno de Inés Rey dentro do seu proxecto de recuperación integral de Méndez Núñez.\n“Unha das primeiras decisións que tomei como alcaldesa foi a de promover a recuperación integral destes xardíns, un espazo incardinado no centro e no corazón mesmo da nosa cidade. Un espazo que, malia o seu relevante emprazamento, estaba descoidado e tíñase convertido nun lugar de celebración de botellóns”, explicou Inés Rey.\nXogos inclusivos e un novo parque de maiores.


Programa de actividades de Nadal 2014-2015 na Rúa | Creando Tu Provincia\n20 diciembre, 2014 19 diciembre, 2014 Redacción CTP\t2014, A Rúa, Nadal, Programa de actividades\nO Concello de A Rúa xa fixo público o programa de actividades para este Nadal 2014 no concello no que, ni que dicir ten, os protagonistas van ser os maís pequenos da casa.\nComezarán coa celebración mañán mesmo da III Anadaina Popular do Nadal.\nOs días 23,24 e 25 de decembro e o 4 de xaneiro, os maís pequenos terán hinchables no pavillón polideportivo de 16 a 20h, saldo o 24 que serán desde as 17 ás 20h.\nPara o día 27 de decembro, no Centro Cultural Avenida, terán s maís pequenos A Nena e o Grilo, Magín Blanco.\nTamén este día será a Festa de Empanada e Costrelas ás 14:00h en San Roque.\nO día 4 de xaneiro poderemos disfrutar do Certame de panxoliñas , Abertla Centro Cultural Avenida ás 18:0h.\nPecharán ás actividades a Cabalgata de Reis con programación especial o día 5 de xaneiro.\n← Obradoiros Navideños no Concello de Quiroga\nFarolillos Voadores en Trives o vindeiro martes →\nO paro baixou en Galicia 3.340 persoas no mes de agosto\n10 junio, 2016 11 junio, 2016 Redacción CTP


A derradeira xornada da XX Feira do Viño de Valdeorras en imaxes\nInicio/Concellos/A derradeira xornada da XX Feira do Viño de Valdeorras en imaxes\nConcellosGalerías de fotosÚltima horaViticultura\nMultitude de persoas acudían na pasada fin de semana do 15 e 16 de xullo á praza de Viloira (O Barco) para degustar os viños das 17 adegas participantes na XX Feira do Viño de Valdeorras. Ademais de catar godellos e viños tintos como o mencía, tamén participaban das actividades programadas dende a organización. Había propostas para maiores, como actuacións musicais e un showcooking, pero tamén para os máis pequenos con inchables e diversos obradoiros.\nNestes dous días pola mostra pasaban máis de 8.000 persoas, segundo os datos que vén de facer públicos o Consello Regulador da Denominación de Orixe Valdeorras.\nNesta galería de fotos propoñemos un percorrido pola derradeira xornada da feira, na que tamén se entregaban os premios da cata oficial. Na tarde do domingo tocaban a charanga NBA e, xa pola noite, Os Broders.\nTras finalizar a mostra, algúns dos membros de organización, adegueiros e colaboradores, ademais de asistentes á feira, descansaban e repoñían forzas cunha cea na mesma praza de Viloira.\nadegas Broders catas degustacións Feira do viño O Barco praza premios Valdeorras viloira viños visitantes


Suxerencias de lectura!\nAchéganse as vacacións de inverno e, coma cada ano aquí van algunhas suxerencias e novidades da biblioteca Xanela.\nAs biblios e librerías están cargadas de novidades editoriais cada día máis interesantes coidadas, para todas as idades, gustos e necesidades así que seguro que atopades algo para cada un e unha de vos.\nAdemáis incluímos unha pequena selección dalgúns dos nosos xogos favoritos e tamén lecturas para maiores.\nAgardamos que vos guste e vos sexa útil e aproveitamos para ir desexando un bo 2020!\npor Patricia Sánchez - 18 decembro Ningún comentario:\nEtiquetas: decembro 2019, libros, novidades, recomendacións, xanela\nNovo reto de Lusca\nLembrade que cada pouco tempo hai un novo reto que propón Lusca na biblio Xanela.\nA vosa resposta, como xa sabedes, vai na caixa do correo que hai na entrada!\nFúchedes xeniais investigando e houbo moitos acertantes do último que xa poden pasar a recoller a súa pequena recompensa. Lembrade mirar ben a pregunta, pensar, buscar, deducir, crear... e aquí vai o seguinte:\npor Lusca - 10 decembro Ningún comentario:\nEtiquetas: lusca, reto


Compostela MIÚDA: LOGO NON DIGADES QUE NON VOS AVISAMOS!!! Axenda MIÚDA da fin de semana: venres 10, sábado 11 e domingo 12 de xuño\nLOGO NON DIGADES QUE NON VOS AVISAMOS!!! Axenda MIÚDA da fin de semana: venres 10, sábado 11 e domingo 12 de xuño\nDurante toda a fin de semana, venres, sábado e domingo en horario de 12:00 a 14:00h e de 16:30 a 21:30h na explanada de Salgueiriños en Santiago de Compostela está a 10ª edición de Xirakarting.\nDe 10:00 a 13:00h na Praza do Obradoiro en Santiago de Compostela, "Día da seguridade viaria" Policía Local, Bombeiros, Protección Civil...se chove trasládase á Feira de Amio. Seguridade viaria infantil e emerxencias.\nÁs 16:30h en Espazo NOVENTA, Santiago de Compostela, charla sobre "Atención bucodental n@s miúd@s de 0 a 6 anos" con Irene Iglesias Rubio.\nA partir das 17:00h "Xornada de portas abertas" organizada pola Fundación Secretariado Xitano no #CSCdePontepedriña. Obradoiros de caixón flamenco, actuacións musicais, xogos populares e outras moitas actividades.\nÁs 18:00h na Biblioteca Pública Municipal de Padrón "O coelliño branco"\nÁs 18:30h no +oensanche Centro Sociocultural "Palma repalma" con Pavís pavós. Para nenos e nenas de 0 a 4 anos acompañados.\nDe 19:00 a 19:30h "Story Time: Cowboys and indians" no Centro Comercial Compostela +El Corte Inglés da man de +Kids&Us Santiago.\nÁs 19:00h no Centro Sociocultural de Santa Marta "E.T." proxección do filme.\nÁs 20:00h "Regueifas de ciencia" na facultade de ciencias da comunicación en Santiago de Compostela.\nDe 11:00 a 14:00h e de 17:00 a 21:00h #OlimpíadasGalegas no Centro Comercial As Cancelas de Santiago de Compostela.\nÁs 11:00h sae dende a Escola Oficial de Idiomas de Santiago de Compostela a #RutaDoGraffiti.\nDe 11:30 a 13:30h no segundo andar da Galería Sargadelos en Santiago de Compostela, COMPOSTELA REHABILITA CON ENERXÍA! Laboratorio urbano da enerxía e talleres participativos do Consorcio de Santiago para para nenas e nenos entre 9 e 12 anos.\nDe 11:30 a 13:30h "Coas mans na masa" obradoiro de cociña para nenos e nenas de 5 a 12 anos organizado por Afundación en Santiago de Compostela.\nÁs 11:30h no Centro Sociocultural de Santa Marta en Santiago de Compostela "Story telling: Rosemary dromedary" para nenos e nenas de 3 a 12 anos.\nÁs 12:00h xogos populares na Praza Roxa en Santiago de Compostela.\nÁs 12:00h na Biblioteca Pública Ánxel Casal de Santiago de Compostela, "Choiva de contos: Imos de safari" a cargo de Beatriz Iglesias. A partir de 3 anos.\nÁs 12:30h no Teatro Principal de A Estrada, "Todo me fala de tí". Magín e Uxía cantan a Manuel María, dentro do Programa FalaRedes de dinamización lingüística.\nDe 17:00 a 21:00h #OlimpíadasGalegas no Centro Comercial As Cancelas de Santiago de Compostela.\nDe 17:00 a 20:00h na Praza da Quintana en Santiago de Compostela "Ninguén sen tenis" para nenas e nenos de 4 a 16 anos.\nÁs 17:30h no Centro Sociocultural de Santa Marta en Santiago de Compostela, musical solidario "El rey León" organizado pola Asociación Xestal para colaborar co Banco de Alimentos.\nDe 18:00 a 20:00h en Area Central en Santiago de Compostela "Sábados creativos: ciencia y experimentos": @s miúd@s asistentes crearán plastilina de xeado e pintarán xeados con pintura en relieve a cargo de Planeta Shalom.\nA partir das 12:00h "Romaría aberta" actuacións, actividades para crianzas, carpa para xantar e boa compaña no Parque de Belvís en Santiago de Compostela.\nÁs 13:00h na Praza de Chavián en Bertamiráns "Festival de circo da produtora Pistacatro" co espectáculo "Entremans".\nSe sabes dalgunha actividade que non estea, comenta ou escribe a compostelamiuda@gmail.com e a engadimos.\nSe esta axenda te resulta de utilidade, compártea!!!\nEtiquetas: actividades con niños, actividades infantiles, axenda Compostela Miúda, axenda miúda, axenda Santiago de Compostela, fin de semana con niños en santiago


O Plan Forestal 2021-2040 consolida a presenza masiva do eucalipto en Galiza e no Morrazo | defendeomorrazo\n← Luita Verde presenta unha moción en Moaña contra o uso do glisofato\nLuita Verde denuncia a vertedura de entullos no petróglifo das Abelaires en Cangas →\nMarzo 5, 2021 · 12:06 pm\nA Xunta de Galiza aprobou hai uns días o Plan Forestal 2021-2040 coa oposición de distintas organizacións políticas, sociais e ecoloxistas galegas. Un dos motivos para esta oposición é que dentro do plan, malia existir unha proposta de moratoria para a plantación de eucaliptos no territorio, a realidade é ben distinta.\nA consolidación e espallamento sen control do eucalipto nas últimas tres décadas, en especial na franxa litoral e, xa que logo, tamén no Morrazo, incumpriu flagrantemente as previsións contempladas inicialmente no Plan Forestal aprobado no ano 1992, ao se duplicaren as 275.000 has. previstas desde ese ano ata o 2032 no territorio galego.\nDesde a Plataforma en Defensa dos Montes do Morrazo entendemos que no canto de faceren unha proposta de moratoria, desde a Xunta o que deberan facer é prohibir taxante e de xeito definitivo as plantacións de eucalipto e non agardar á elaboración dun novo inventario forestal. Por outra banda, a maioría desas plantacións espalladas de xeito masivo e incontrolado polo territorio nas últimas décadas poderán permanecer e terán ademais, a partir de agora, unha cobertura legal para continuar no futuro.\nO 5% de redución da presenza do eucalipto contemplada nesa proposta é claramente insuficiente e de dubidoso cumprimento, se temos en conta que a última e decisiva decisión vai tela a propiedade privada e non a propia administración pública.\nDesde esta plataforma queremos salientar que calquera que se achegar ata os montes morracenses, a maioría deles de propiedade privada, poderá contemplar como en moitas zonas que ata hai pouco tempo eran carballeiras ou bosques de ribeira, agora son plantacións de eucalipto. Mesmo algunha comunidade de montes fixo plantacións de eucaliptos usando como escusa o que agora se lle dá por denominar parque forestal. A afección do eucalipto como especie invasora é xeral no Morrazo, suma e segue e o converte nunha auténtica plaga que reduce a biodiversidade, afecta de xeito gradual e significativo na paisaxe, o solo, o patrimonio cultural e arqueolóxico, desde que comezou a plantarse de xeito intensivo alá pola década dos anos setenta do século pasado.\nA presenza do eucalipto, especie alóctona, invasora e pirófita, alén de uniformizar a paisaxe, producir estrés hídrico, perda de biodiversidade, afectar o patrimonio, tamén está detrás das vagas de lumes forestais que, de xeito episódico e recurrente, están a asolar historicamente o territorio galego e, por engadido, O Morrazo. Algo que, como está dabondo demostrado, tamén está a contribuír notablemente ao incremento da presenza de gases de efecto estufa na atmosfera e, xa que logo, ao quecemento global.\nA presenza masiva do eucalipto en galiza está estreitamente vinculada á presenza tamén na ría de Pontevedra da empresa pasteira Ence que utiliza o eucalipto como materia prima para a produción da pasta de papel nunhas instalacións sobredimensionadas, ao que habería que sumar tamén o proxecto de macroplanta de incineración de biomasa de 40mw que esta mesma empresa pretende instalar no mesmo espazo que ocupa desde hai 60 anos e que, polo contrario, debería ter abandoado antes do 2018 para proceder a súa recuperación ambiental dentro do dominio público marítimo-terrestre.\nEste novo Plan Forestal, tal e como xa alegamos en outubro de 2018, cando estivo en exposición pública a primeira revisión do Plan Forestal do ano 1992, está feito á medida do lobbie madeireiro-pasteiro-enerxético, en especial da citada ENCE, dentro dun modelo que en conxunto, ao noso entender, é totalmente insustentable polo seu grande impacto e pegada ecolóxica a nivel ambiental e enerxético.\nPor outra banda, o incremento na plantación de especies frondosas autóctonas á que se refire este novo Plan Forestal trátase, de xeito produtivista e case practicamente en exclusiva, de castiñeiros, o que non deixa de seu outra forma de monocultivo forestal. Semellante tamén é a aposta polo piñeiro, que non é ningunha alternativa e, por engadido, está representado por un xénero con especies, ao igual que os eucaliptos, tamén altamente propagadoras dos lumes. E non se pode nin se debe esquecer que esta planificación baseada no continuista modelo do monocultivo forestal, en especial do eucalipto e do piñeiro, coincide cunha falta de protección ambiental nunha ampla maioría do territorio e que no Morrazo aínda se fai máis notoria, malia posuír unhas das masas de bosques caducifolios salvaxes máis importantes das Rías Baixas.\nPara esta Plataforma, ademais do evidente carácter produtivista e desenvolvementista deste novo Plan Forestal, está o economicista baseado na presión e pelexa do monopolio empresarial do sector e do grande capital a prol da consecución de fondos europeos ao tanto, sen ter en conta en profundidade os insustentables efectos negativos no ambiente mais tamén nas propias economías locais.\nMalia que a Xunta de Galiza lóuvase de levar a cabo a tramitación deste novo Plan Forestal de xeito democrático, desde esta Plataforma só o podemos considerar ao final como ao revés xa que, á parte de ter en conta só os insustentables intereses económicos e industriais do monopolio empresarial forestal e enerxético, realizouno a sabendas que o ía aprobar forzosamente coa presenza maioritaria do PP no dito Parlamento, como ao final sucedeu.\nPorén as evidencias máis claras desa planificación interesada e non democrática por parte da Xunta de Galiza están en que, por unha banda, non se respondeu formalmente ás alegacións presentadas en outubro de 2018 á primeira revisión do Plan Forestal do ano 1992, incumprindo flagrantemente a lei de procedemento administrativo, de transparencia e de participación cidadá, e, por outra parte, porque non se tivo en conta o contido dunha maioría das alegacións fundamentadas e presentadas que, como as desta Plataforma, se solicitou:\nA elaboración dun novo Plan Forestal de Galiza que, fóra do monopolio empresarial do sector da madeira, pasteiro e enerxético, parta da efectiva participación social, da multifuncionalidade de recursos dos nosos montes, de iniciativas e dun mercado a nivel local baseado na proximidade e con proxectos a pequena escala sustentables a nivel social, económico, ambiental e enerxético.\nUn plan forestal que contemple a redución progresiva e efectiva dos monocultivos, en especial do ecucalipto e a súa substitución por plantacións de frondosas caducifolias autóctonas, fomentando a biodiversidade, fornecendo o mercado de madeiras valorizadas e potenciando a súa función aplacadora dos lumes.\nA erradicación efectiva de especies invasoras e recuperación do medio con recursos humanos e remunerado que vaia máis alá do voluntariado e con actuacións esporádicas actuais.\nA ordenación dos recursos forestais e a súa adaptación á necesidade de ampliación da Rede Galega de Espazos Naturais Protexidos e da Rede Natura, segundo as Directivas Hábitats (92/43/CEE) e Aves (2009/147/CE) e dos distintos Tratados a nivel internacional (RAMSAR, Berna, …) e Catálogos de Especies Ameazadas da UICN, estatal e autonómico.


Bases da convocatoria publica de subvencions para bonobus de estudantes universitarios 2016/2017 | Iberley\nBases da convocatoria pública de subvencións para bonobús de estudantes universitarios 2016/2017 - Boletín Oficial de A Coruña de 19-09-2016\nBases convocatoria pública de subvencións para bonobús de estudantes universitarios 2016/2017. Apertura prazo solicitude Bonobús Universitario\nMediante Resolución de Alcaldía 1018/2016 aprobáronse as bases de convocatoria pública de subvencións para o transporte de estudantes universitarios que cursen estudos no campus de A Coruña durante o curso 2016-2017:\nBASES DA CONVOCATORIA DE SUBVENCIÓNS AO TRANSPORTE DE ESTUDANTES UNIVERSITARIOS QUE CURSEN ESTUDOS NA CORUÑA DURANTE O CURSO 2016-2017\nO concello de Fene pretende apoiar, durante o curso escolar 2016-2017, a aqueles veciños/as que cursen estudos na cidade da Coruña a través das seguintes axudas:\na) Contribuír ao financiamento dos desprazamentos en autobús da empresa Arriva S.A. até A Coruña daqueles/as alumnos/as que cursen estudos universitarios. Esta subvención materializarase a través do 'carné bono-bus subvención', documento expedido polo Concello de Fene a favor do/a beneficiario/a, co que se solicitará á empresa Arriva S.A. a expedición do bono válido subvencionado para a realización das viaxes.\n2.º.-FINALIDADE DA SUBVENCIÓN.\nA finalidade desta subvención é favorecer o desprazamento do/a alumnado que curse estudos universitarios e necesite usar diariamente o autobús para os seus desprazamentos dende Fene até A Coruña.\n3.º.-CLASES DE AXUDAS.\nAs axudas reguladas na presente convocatoria responderán á seguinte tipoloxía:\n1. Axudas para facilitar o desprazamento diario de luns a venres no traxecto Fene-A Coruña/ A Coruña-Fene para o estudantado universitario ao longo do curso escolar 2016-2017 (período computable 9 meses: dende o mes de setembro (1/09/2016) de 2016 até o mes de maio de 2017 (30/05/2017), ámbolos inclusive.\nAs axudas concedidas mediante as presentes bases serán imputadas á aplicación orzamentaria 326/489.02. Dado que a subvención se irá pagando de xeito progresivo durante todo o curso 2016-2017, resultan afectados dous exercicios diferentes. Para o exercicio 2016, o crédito que se dedicará para esta finalidade ascende a 2.500,00 €, debéndose consignar no exercicio 2017 a cantidade restante (5.000,00 €).\na) Estar empadroado e ter residencia efectiva no Concello de Fene na data da convocatoria.\nb) Cursar estudos universitarios para os que sexa necesario desprazarse até A Coruña.\nc) Non superar os máximos de base liquidable xeral sometida a gravame por unidade familiar determinados na base sétima das presentes bases.\nd) Presentar toda a documentación requirida nestas bases.\ne) Non ter pendente de xustificación por parte do solicitante ningunha subvención concedida polo Concello de Fene, sempre que tivese finalizado o prazo de xustificación.\nOs beneficiarios terán as seguintes obrigas ante o Concello de Fene:\nCumprir a actividade obxecto da subvenciónx\nSometerse ás actividades de control realizadas por parte do Concello para comprobar a veracidade dos actos consignados na documentación presentada, así como o cumprimento dos requisitos para a percepción da axuda e colaborar co Concello en ditas actuacións.x\nEstar ao corrente no cumprimento das súas obrigas tributarias e coa Seguridade Social.x\nComunicar ante o Concello calquera modificación nas circunstancias esixidas para a concesión da axuda.x\nAs restantes previstas na normativa reguladora de subvencións.x\nFormalizarase no modelo de solicitude establecido a tal fin e presentarase no Rexistro Xeral do Concello ou por algunha outra forma establecida no artigo 38.4 da Lei 30/1992 de 26 de novembro, de réxime xurídico das administracións públicas e do procedemento administrativo común.\nAs solicitudes de subvención terán que acompañarse da seguinte documentación:\na) Fotocopia do DNI da persoa solicitante ou, no caso de menores de idade do pai, nai ou titor/a.\nb) Fotocopia do libro de familia no que figuren todos os membros da unidade familiar.\nc) Fotocopia da declaración da renda correspondente ao último exercicio (ano 2015) dos/as pais/nais ou titores/as legais. No caso de non estar obrigado a presentar a declaración do IRPF, copia da notificación-liquidación ou certificado acreditativo do nivel de rendas emitido pola Axencia de Administración Tributaria que corresponda. Excepcionalmente, se a unidade familiar alega carecer de recursos, ou quere acreditar unha situación excepcional, imprevista ou de carácter de especial necesidade que afecte negativamente á situación familiar ou no caso de percibir pensións non contributivas deberá acreditala mediante informe social. Nos casos de separación ou divorcio estarase ao previsto na base sexta para a determinación dos membros da unidade familiar. Os/as fillos/as entre 18 e 25 anos inclusive, que perciban rendas e non figuren na declaración da renda dos/as pais/nais aínda que residan con eles, deberán acreditar os seus rendementos e computarán como ingresos da unidade familiar.\nd) No caso de presentar solicitudes para varios irmáns/ás menores de idade, só é necesario presentar un exemplar da fotocopia do DNI da persoa solicitante, do libro de familia e da declaración do IRPF dos proxenitores.\ne) Certificado da matrícula expedido pola Universidade ou documento análogo que acredite a matriculación.\nf) Declaración responsable de atoparse ao corrente coas obrigas tributarias e da Seguridade Social, de non estar incurso/a en ningunha das prohibicións para obter a condición de beneficiario/a de subvencións públicas e de estar ao corrente no cumprimento de obrigas por reintegro de subvencións e autorización ao Concello de FENE para que realice as comprobacións oportunas durante o todo o período que dure o proceso.\ng) Volante de empadroamento no Concello de Fene de todos os membros da unidade familiar.\nh) Certificado que acredite o grao de minusvalía e/ou incapacidade nun grao igual ou superior ao 33% dalgún membro da unidade familiar, se procede.-Certificado que acredite a situación de desemprego por un período superior a 6 meses durante o ano 2015 dalgún membro da unidade familiar, se procede.\ni) Certificación bancaria que acredite a titularidade da conta na que se efectuarán os ingresos correspondentes á axuda.\nj) Declaración responsable de percibir/non percibir axuda algunha para a mesma finalidade. No caso de percibir axuda deberá indicarse o seu importe.\nTodas as fotocopias que entreguen teñen que ser cotexadas\nNaquelas solicitudes nas que se observe a falla de documentación fundamental para a súa valoración, procederase a requirir por escrito á persoa que formulou a solicitude para que no prazo de 10 días dende a recepción da comunicación, achegue a documentación requirida, indicándoselle que, de non entregala, se terá por desistida a súa solicitude, previa resolución ditada nos termos previstos no artigo 71 da lei 30/92 de 26 de novembro.\n2.-Prazos de presentación:\nO prazo para entregar as solicitudes para o servizo de transporte e para a axuda económica comezará ao día seguinte ao da publicación da convocatoria no BOP e rematará o 14 de outubro. As solicitudes hanse entregar no Rexistro Xeral do Concello en días laborables (de luns a venres) en horario de 8.30 a 14.00 horas. Este prazo é improrrogable e tramitaranse con independencia de ter aprobado ou non a selectividade ou de estar admitido/a ou non nunha facultade.\nOs/as alumnos/as aos/ás que no momento de presentar a solicitude lles falte algún documento dos sinalados no apartado b) teñen de prazo ata o 30 de decembro para entregalo. Na medida en que o prazo máximo para presentar a documentación remata o 30 de decembro, a axuda económica terá carácter provisorio para aqueles alumnos/as aos que lle falte algún documento.\n7.1.-A instrución do procedemento corresponderalle a Dona. Yolanda Cinza Rivera (animadora sociocultural) e no seu defecto, a D. Daniel Romero Rodríguez (Xestor de Actividades Culturais), que deberá avaliar as solicitudes presentadas e requirir as emendas que procedan para que as mesmas cumpran os requisitos esixidos nas presentes bases. O prazo de emenda será de dez días improrrogables; no suposto de que os defectos se consideren non emendables, o órgano instrutor proporá a inadmisión.\n7.2.-O procedemento de concesión será o procedemento abreviado ao que se refire o artigo 22 da Lei de Subvencións de Galicia. Así, a proposta de concesión formularase polo órgano instrutor, que deberá:\nFacer constar que da información que obra no seu poder se desprende que os beneficiarios propostos reúnen todos os requisitos necesarios para acceder á axudax\nSer motivada, debendo indicar o límite da base liquidable sometida a gravame para cada solicitude, así como o importe da axuda que lle corresponda con indicación da porcentaxe de axuda.x\nIndicar as solicitudes para as que se propón a denegación, así como a causa da denegación.x\nA valoración realizarase de acordo coas seguintes normas:\nDEFINICIÓN DE UNIDADE FAMILIAR AOS EFECTOS DE BONO BUS.\n1. Considerase unidade familiar ao conxunto formado polo/a estudante e a nai, pai, ou no seu caso os titores legais, irmás solteiras/os menores de 25 anos que convivan na vivenda familiar (e no seu caso maiores de 25 anos discapacitados). Tamén formarán parte da unidade familiar os ascendentes dos pais con residencia na vivenda familiar.\n2. No caso de solicitantes que constitúan unidades familiares independentes tamén se consideran computables o cónxuxe, ou no seu caso as persoas que están formando parellas de feito, así como os seus fillos/as.\n3. No caso de divorcio ou separación legal dos pais, non se considerará computable aquel membro que non conviva co/a solicitante sen prexuízo de que na renda familiar figure a súa contribución económica.\n4. Terá a consideración de membro computable, no seu caso, o novo cónxuxe ou parella de feito, e as súas rendas e patrimonio incluíranse dentro do cómputo da renda e patrimonio familiares.\nUMBRAIS DE RENDA PARA A OBTENCIÓN DOS BENEFICIOS DO BONO BUS UNIVERSITARIO\nPoderán obter os beneficios do bono-bus universitario os/as alumnos/as que cumprindo os demais requisitos desta bases e da convocatoria non superen os límites de renda familiar que se indican de seguido, coas deducións que correspondan indicadas:\nFamilias de 1 membro 14.112,00 €\nFamilias de 2 membros 24.089,00 €\nFamilias de 3 membros 32.697,00 €\nFamilias de 4 membros 38.831,00 €\nFamilias de 5 membros 43.402,00 €\nFamilias de 6 membros 46.835,00 €\nFamilias de 7 membros 50.267,00 €\nFamilias de 8 membros 53.665,00 €\nA partir do oitavo membro, engadiranse 3.391,00 € por cada novo membro computable.\nPROCEDEMENTO PARA CALCULAR A RENDA FAMILIAR\n1. A renda familiar a efectos de axuda obterase por agregación das rendas do exercicio anterior de cada membro computable da familia, que se calcularán segundo se indica seguidamente e de conformidade coa normativa reguladora do Imposto sobre a Renda das Persoas Físicas.\n2. Para a determinación da renda dos membros computables que teñan presentado declaración polo Imposto sobre a Renda das Persoas Físicas, procederase do xeito seguinte:\nPrimeiro.-Sumarase a base impoñible xeral coa base impoñible do aforro, excluíndose os saldos netos negativos de ganancias e perdas patrimoniais correspondentes a exercicios anteriores a 2015.\nSegundo.-Deste resultado restarase a cota resultante da autoliquidación.\n3. Para a determinación da renda dos membros computables que obteñan ingresos propios e non tiveran presentado declaración polo Imposto sobre a Renda das Persoas Físicas, seguirase o procedemento descrito no parágrafo primeiro anterior e ao resultado obtido restaranse os pagos a conta efectuados.\n4. Calculada a renda familiar polo procedemento descrito nos parágrafos anteriores, deduciranse 1.805,00 € cando o/a solicitante pertenza a unha familia numerosa oficialmente recoñecida.\nA subvención concedida variará en función do número de beneficiarios finais de acordo coa seguinte táboa:\n1. Máximo de 5 beneficiarios: subvencionarase o 100% do custo do bono bus .\n2. Entre 6 e 9 beneficiarios: subvencionarase o 60% do custo do bono bus\n3. Entre 10 e 14 beneficiarios: subvencionarase o 40% do custo do bono bus\n4. Entre 15 e 19 beneficiarios: subvencionarase o 30% do custo do bono bus\n5. Entre 20 e 28 beneficiarios: subvencionarase o 20% do custo do bono bus.\n7.3.-No caso que unha vez efectuada a avaliación, o número de axudas supere o límite máximo do crédito dedicado á subvención, resolverase a favor das solicitudes cuxos ingresos familiares sexan menores.\n7.4.-Revogación da axuda: Se durante dous meses consecutivos, sen causa xustificada, non utilizan o bono universitario, procederase á revogación da axuda previa instrución do expediente que será resolto pola Alcaldía.\n8.1.-O órgano municipal competente para resolver sobre a concesión ou denegación das axudas será o Alcalde ou órgano no que delegue, sendo vinculante a tal efecto a proposta de resolución.\nA resolución definitiva ditarase no prazo máximo dun mes dende a data de finalización de presentación de solicitudes e deberá conter:\nA relación de solicitantes para os que se propón a concesión/denegación da subvención, a contía máxima de subvención e o coeficiente de financiamento.x\nNa resolución de concesión/denegación incluirase unha relación das solicitudes que cumprindo coas condicións administrativas e técnicas establecidas nestas bases para adquirir a condición de beneficiarios, non foran estimadas por supera a contía máxima do crédito fixado na convocatoria, con indicación da puntuación outorgada a cada unha delas en función dos criterios de valoración.x\nNeste suposto, si se renunciase á subvención por algún dos beneficiarios ou estes non completasen a documentación antes do 30 de decembro de conformidade co recollido na Base 6.º apartado 2, o órgano concedente acordará sen necesidade dunha nova convocatoria, a concesión da subvención ó solicitante ou solicitantes seguintes que figuren na lista de reserva en orde da súa puntuación, sempre e cando coa renuncia por parte dalgún dos beneficiarios se liberase crédito suficiente para atender ó menos á algunha das solicitudes denegadas.\nO órgano concedente da subvención comunicará esta opción ós interesados, a fin de que accedan á proposta de subvención no prazo improrrogable de dez días. Unha vez aceptada a proposta por parte do solicitante ou solicitantes, o órgano administrativo ditará o acto de concesión e procederá á súa notificación nos termos establecidos na lexislación vixente.\n8.2.-A notificación da resolución definitiva realizarase no prazo de 6 meses desde a publicación da convocatoria no BOP. Esta resolución notificarase aos beneficiarios, de acordo co artigo 59 da Lei 30/1992, de 26 de novembro, de Réxime Xurídico das Administracións Públicas e Procedemento Administrativo Común. A falta de notificación no prazo establecido lexitima aos interesados para entender desestimada por silencio administrativo a solicitude de concesión da subvención.\nAs subvencións concedidas non serán obxecto de publicación, de acordo co artigo 18.3.d) da Lei xeral de subvencións.\n8.3.-Contra a resolución, que pon fin a vía administrativa, poderase interpoñer, de conformidade co preceptuado no artigo 116 da Lei 30/1992, del 26 de novembro, de Réxime Xurídico das Administracións Públicas e do Procedemento Administrativo Común, potestativamente recurso de reposición, no prazo dun mes contado a partir do seguinte ao da notificación da presente resolución, ou directamente recurso contencioso administrativo ante ao Xulgado do Contencioso-administrativo, no prazo de dous meses contados dende o seguinte ao da notificación do acordo. Todo iso sen prexuízo de que poida interpoñer calquera outro que estime conveniente en defensa dos seus intereses.\nOs beneficiarios estarán obrigados a comunicar a aceptación da subvención no prazo de 10 días contados dende o día seguinte o da notificación da concesión das axudas.\nA falta de resolución expresa producirá efectos destinatarios, e contra a desestimación expresa ou presunta poderán formularse os recursos que procedan.\n9.º.-XESTIÓN E XUSTIFICACIÓN.\nUnha vez ditada a resolución e comunicada por parte do beneficiario a aceptación da mesma, estes beneficiarios deben ir ás oficinas de Arriva S.A. na estación de autobuses de Ferrol a recoller os bonos-mensuais.\nO Concello ingresará, de modo anticipado, na conta bancaria do solicitante a contía correspondente ao primeiro trimestre do curso, repetindo o proceso ao inicio do segundo e do terceiro trimestre, ata completar o total da axuda concedida. Quedan exonerados do depósito de garantía como consecuencia do aboamento anticipado ao non superar en ningún caso o importe da axuda concedida a cada beneficiario o importe establecido no artigo 42.2.b) do RD 887/2006, de 21 de xullo, polo que se aproba o regulamento da Lei 38/2003, de 17 de novembro, xeral de subvencións.\nO beneficiario queda obrigado á xustificación da axuda recibida mediante a presentación da seguinte documentación:\na) Factura de adquisición dos bonos para o transporte\nb) Detalle doutras axudas que obtivera para a mesma finalidade, mediante declaración responsable emitida ó efecto.\nc) Declaración responsable de estar ao corrente no cumprimento das súas obrigas tributarias e coa Seguridade Social.Ademais do anterior, o instrutor do expediente deberá de emitir informe relativo a que os beneficiarios non son debedores por resolución de procedencia de reintegro e solicitarase de oficio informe da Tesourería municipal sobre a existencia/inexistencia de débedas coa facenda municipal.\nAs facturas remitidas deberán ser orixinais ou copias compulsadas, con tódolos requisitos establecidos no Real decreto 1619/2012, de 30 de novembro, polo que se aproba o Regulamento que regula as obrigas de facturación. Concretamente, requírese que a factura reúna os seguintes requisitos: número correlativo e no seu caso, serie, data de expedición, identificación completa do expedidor e do receptor, descrición da operación que se realiza, tipo impositivo de IVE e desagregación da base impoñible da cota tributaria de IVE. Nos supostos nos que se trate de ventas ao por menor, servizos de ambulancia, transportes de persoas e equipaxes, servizos de hostalaría ou restauración (bares, restaurantes, etc), fotografías, aparcamento, autopistas (e demais sinalados no artigo 4 da norma citada) que non superen os 3.000 €, se poderán substituír por outro documento co seguinte contido: numeración correlativa e , no seu caso serie, data de expedición, NIF e nome e apelidos, razón ou denominación social completa do expedidor, identificación dos bens entregados ou dos servizos prestados, tipo impositivo aplicado, e, opcionalmente, tamén a expresión 'IVA incluído', todo elo de conformidade co disposto no artigo 7 do Real Decreto 1619/2012, 30 de novembro.\nO importe que se ha de xustificar para poder cobrar a totalidade da subvención concedida será o resultado de dividir o importe da subvención polo coeficiente de financiamento que resulte despois do proceso de valoración (100%, 60%, 40%, 30%,20%). E no caso de obter outras axudas, a xustificación deberá ter un importe igual ou superior á suma das axudas percibidas. No caso de non xustificar a totalidade da subvención, abonarase a parte proporcional.\nA xustificación haberase de presentar no derradeiro mes de cada trimestre (decembro 2016, marzo de 2017 e xuño de 2017), a fin de que, nos casos nos que non se xustifique o 100% da axuda trimestral, o reintegro, previamente comunicado, se poda facer efectivo no seguinte pago. No caso de que o pago do último trimestre xa estivera realizado, deberase reintegrar en metálico.\nNo caso de non realizar tal xustificación, o beneficiario deberá reintegrar totalmente as cantidades percibidas máis os xuros de demora correspondentes, e perderá o dereito de cobro das cantidades correspondentes aos trimestres que falten ou, para o caso de ser o último pago, perderá o dereito a futuras axudas\n10.º.-MEDIDAS DE GARANTÍA.\nO órgano concedente poderá realizar os controis administrativos e inspeccións que considere oportunos coa fin de comprobar a veracidade dos datos consignados na documentación presentada, así como o cumprimento dos requisitos para a percepción da axuda.\nA persoa beneficiaria terá a obriga de colaborar en dita inspección, proporcionando os datos requiridos.\n11.º.-COMPATIBILIDADE DA SUBVENCIÓN.\nA concesión destas axudas será compatible con calquera outro tipo de bolsas ao estudo sempre que sumado o seu importe ao da base liquidable xeral sometida a gravame non supere o límite máximo por unidade familiar establecido na base 7.\nA presente convocatoria realízase no marco da Ordenanza Xeral de Subvencións do Concello de Fene (BOP da Coruña n.º 135 de 15 de xuño de 2007). Para o non previsto, será de aplicación o disposto na Lei 38/2003, Xeral de Subvencións, o Real Decreto 887/2006, polo que se aproba o Regulamento de desenvolvemento da Lei 38/2003, do 17 de novembro e a Lei 9/2007 de 13 de xuño, de subvencións de Galicia.\nEn Fene, a 15 de setembro de 2016.


Da PAH ao cárcere de Otegi : avozdevilalba.gal\nDa PAH ao cárcere de Otegi\nA plataforma anti desafiuzamentos foi recoñecida en Europa mentres o goberno e o seu partido negan aos seus membros o dereito a ser demócratas (nazis, chamáronlles). É un símbolo do camiño errado dunha dereita que, no fondo e ás veces na forma, é un pato mareado buscando ao pai nun bosque de suxeitos pouco recomendables nunha boa parte.\nCuestionouse a metodoloxía da plataforma, á que se chamou violenta e filoetarra nun absurdo alarde de ignorancia por parte do goberno e a súa xente. Os así chamados filoetarras son unhas anciás maltratadas polos que van desaloxalas e uns rapaces da veciñanza que as defenden, etc. O debate é desa clase, cun nivel no que o máis absoluto cinismo convive coa desinformación e coa ignorancia a secas. Ás veces atopo a este goberno cun grao de distancia da realidade que o fai especialmente perigoso en determinados momentos. Por exemplo, e seguindo o fío da manipulación en curso, cando segue mantendo a Otegi no cárcere contra o criterio de todos os partidos vascos agás o PP. Carece de sentido ese tipo de política penal neste momento de paz agardemos que definitiva.\nA poceira do poder na Comunidade de Madrid\nNovos membros conservadores do Tribunal Constitucional converterán á fin este organismo en algo perfectamente dadaísta, no que algúns dos seus membros estarán máis dedicados a liquidar a Constitución que a aplicala a conflitos concretos. Poden lembrarse as palabras dalgún deles na ligazón de infoLibre ao principio deste parágrafo.\nLeo a noticia o mesmo día en que o tamayazo comeza a clarificarse de forma que pode resultar escandalosa polas súas consecuencias políticas. Lémbrano? O señor Tamayo e a señora Sáez, deputados do PSOE na Comunidade de Madrid, non aparecen á hora das votacións e entregan o poder de Madrid ao PP e, probablemente, a unha mafia da construción. A señora Sáez está a empezar a falar, e poderían falar outros, por iso debe pedir amparo ao Ministerio do Interior e obter algunha clase de vixiancia persoal. É un escándalo circunscrito á obtención de obras e prebendas ou vai máis aló e e o obxectivo político-económico era recuperar Madrid para a dereita?\nFoi unha mostra evidente de que a corrupción xa andaba por onde andaba e de que se fixo pouco ou nada por corrixila. Ou quizá esta formulación é basicamente inxenuo e a verdade é que estamos cazados nunhas redes mafiosas político-económicas das que xa só cabe defenderse? Tamén trae a prensa a estrañeza europea sobre a supresión de Educación para a Cidadanía. Todo é o mesmo. Rajoy insiste en que as cousas van ben. Quizá tería que facer que llo miren, como din os cataláns.\nA estratexia insurxente en Siria\nA mala sorte de Siria foi o estar nun lugar crave de mundo e no momento máis inoportuno. Por outra banda, o empeño dos insurxentes en dar a batalla desde dentro das cidades e agardar a que a aviación e o armamento pesado do inimigo os machuque foi un erro básico e até elemental. A confrontación de fondo USA-Rusia tampouco axuda aos rebeldes, e o estancamento diplomático ameaza con prolongar a guerra varios lustros. Así empezaron perdendo os sublevados libios, ata que cambiaron a súa estratexia militar e a súa asfixia diplomática. En condicións de inferioridade calquera posibilidade de vitoria, salvo excepcións moi extraordinarias, pasa pola dispersión da insurxencia, a multiplicación das frontes e a limitación dos movementos do inimigo que pretenda pasearse fóra das cidades. O pensamento militar convencional, a pesar da multiplicación de escolas contra guerrilleiras centradas na formación dos soldados nas habilidades máis peregrinas e innecesarias, ou quizá por iso, o pensamento convencional, digo, está completamente inerme ante un despregamento como o citado e ante forzas tan móbiles como eficaces. Nesas condicións, as guerras progresan nunha soa dirección e acaban desequilibrando os recursos en favor dos alzados. Ante as enormes dificultades militares dos insurxentes, en Siria soa a hora diplomática, salvo que cambien os seus movementos e as súas estratexias. Teño a impresión de que se afixeron a iso e de que non farán cambios.\nO tren de regreso a ningunha parte\nO tren vai unido á historia da modernidade e do progreso, e sempre foi deficitario: é un investimento de estado que buscou transportar cidadáns dun lugar a outro de forma regular para cumprir coa deslocalización que toda modernidade supón, e volvíase a durmir na casa, é dicir, collíase o tren de volta, pero agora esíxeselles que vivan no lugar de traballo, o cal é imposible en moitos casos pola dificultade de acceder a vivenda, entre outras cousas. É un investimento complexo dificilmente medible a curto prazo, máis alcanzable a longo prazo. Un investimento complexo que non se cingue á vulgaridade dos cálculos habituais, que non cobren as complexidades dos procesos sociais.\nAlgúns dos trens que van suprimir son innecesarios, certamente. Pero outros non. Por estes lugares dos que procedo van suprimir liñas básicas, din, entre A Coruña e Ferrol ou, algo máis abaixo, entre León e Ponferrada. Empúxase á xente a moverse por estrada, o contrario do camiño correcto en perspectiva de progreso, como opina e conta Agustín García Calvo. Pero a industria do automóbil é unha das columnas do estado vixente nos países avanzados. Máis aló deste debate, a idea central ten que ver coa idea de servizo, do déficit e da citada complexidade dos procesos sociais que aínda van unidos ao tren.\nSoñando ectoplasmas e o turismo ao fondo\nA boa noticia do paro esconde a verdadeira boa noticia: o turismo vai seguir funcionando como colchón de mínimos para este reino. Produciuse unha abondante contratación no sector e iso vai permitir á hostalaría sacar a cabeza un pouco. Non é mala noticia. O do paro é algo moi menor, lamentablemente, e o seu significado escápasenos máis aló da constatación habitual da temporalidade laboral e a estacionalidade do emprego. O consumo segue á baixa, como a confianza, e os bancos non se moven. Europa comeza a espertarse, e o soño merkeliano volveuse contra a propia Alemaña, que comeza a facer auga pola banda da nosa incapacidade para abastecela plenamente de todo ben material (créditos-lixo) e espiritual (traballadores cualificados de nivel universitario), incluída a man de obra barata e reducible a cascallo humano.\nAs cousas veñen así e Rajoy está encantado de coñecerse e se autoafirma no que el chama o bo camiño. Se este é o bo como será o malo, digo. É certo, como o propio Rajoy di, que estamos necesitados de boas noticias, pero tampouco hai que pasarse con esta montaña rusa do hoxe ben mañá mal pero hoxe ben e mañá mal pero hoxe ben? etcétera.\nEntrarán no teu computador e faranche unha mina de ouro\nA Garzón sacárono do medio alegando que as escoitas das conversacións avogado/acusado, autorizadas na maioría das metodoloxías procesuais do mundo en casos excepcionais que o xuíz así defina ou considere así por diversas razóns (fundadas sospeitas de implicación dos avogados nos feitos que se xulgan, por exemplo), pero Gallardón prepara unha lei para permitir entrar en móbiles e computadores segundo o aconsellen os xuíces. É dicir, vai moito máis alá das escoitas e deixa en mans da policía os documentos privados que un teña e os seus hábitos e costumes de cidadán libre.\nOs tempos cambian, e agora fáiselles necesaria unha lexislación realmente persecutoria, polo que poida pasar. Din que aínda non hai decisión tomada, pero póñanse no peor cando algún destes que nos mandan acaba de redescubrir que a el iso da liberdade, etc, vénlle de fóra, como unha obriga, e que se por el fóra aquí non se movía ninguén. Pero non sempre é posible parar á xente, como xa contaba o outro día: estes días está mobilizada Galicia por un novo delito sen castigo que a Xunta vai exercer sobre esa terra que agora parece que se move.\nEstes temas, como o das minas galegas, non son estritamente ou directamente económicos, e nunha crise os gobernos cren que poden aproveitar a situación para facer o que queiran con esas cousas. Agora xa non é así. De perdidos, ao río da insurxencia. Que hoxe eses delitos non teñan castigo non quere dicir que mañá non serán lembrados os que acaban así cun país. E isto vale tanto para Gallardón como para Feijóo. Para as leis procesuais como para as minas de ouro.\nA insurxencia xeneralizada\nA rebelión contra a Comisión Europea e, por tanto, contra as estratexias alemás fronte á crise e o déficit xeneralizouse e xa ninguén cre na pócima velenosa que se nos deu durante os últimos anos, un fracaso absoluto que ameazaba con estenderse a toda Europa e a todo o mundo. Empresarios e xentes de diñeiro sumáronse ao disparate e ao bebedizo en nome de catro ideas neoconservadoras que teñen nas súas cabezas. Agora parece que a festa e a fusta remataron entre un caos de paro, inactividade, falta de liquidez, incremento do déficit e graves problemas políticos internos nalgúns países.\nA destrución do estado de benestar e a cínicamente negada privatización da sanidade están en vías de estenderse e culminarse. O ensino, outra vez un negocio, deixa sen estudos ás clases populares por inanición económica. Os contables, fóra da súa área de traballo, substituíron aos economistas. Pero algo está a cambiar e vaille a ser difícil á Señora manter o seu discurso, cando menos mentres os mercados permitan un cambio de dirección. De momento, están tranquilos, quizá porque comezan a temer unha reacción aínda máis profunda e consistente que cuestione algún dos seus fundamentos. Chegamos a un límite, e nin sequera os defensores sen concesións do neoliberalismo ou neoconservadurismo se atreven a falar apenas nada. Mellor así.\n9 de xuño de 2013


RUTA NOCTURNA: LENDAS AO SOLPOR NOS MUÍÑOS DO TRIPES\nO vindeiro sábado 25 de setembro, a Asociación Muiñeiros do Río Tripes, organiza unha ruta nocturna pola senda dos muíños do río Tripes, camiñando entre as sombras e reflexos do solpor por corredoiras e recunchos naturais.\nO son da auga na escuridade e os reflexos da luz nas fervenzas que saltan os leitos do río, a luz do candil dos muíños no medio da noite, son algunhas das cousas que pode gozar o camiñante en compañía dun guía que contará algunha lenda deses muíños e eses lugares naturais.\nPara a realización da actividade é preciso inscribirse no seguinte formulario, pagar a cota de inscrición, levar unha lanterna e recoméndase levar calzado cómodo.\nEsta actividade organízase cumprindo a normativa sanitaria. Atendendo aos protocolos e recomendacións Covid-19. Polo que establécese un número limitado de prazas, o uso da máscara, hixiene de mans e o distanciamento social.\nO punto de encontro está establecido na Área recreativa de Circos – Pazos de Reis.\nA saída será ás 21:00 horas, con regreso previsto 00:00 horas.\nDistancia aproximada de 4 km.\nAo remate, no lugar da Ponte, haberá chocolate con rosca e cunca de agasallo para tódolos participantes.\nData límite de inscrición: venres 24 ás 16:00 h.\nCota 5 €\nO pago formalizarase no punto de encontro dende as 20 h.\nMáis información e consultas: muineirosdotripes@gmail.com / 653 632 360\nOs nosos fariñeiros, burros e muíños\nNOVA DATA PARA A RUTA NOCTURNA "LENDAS AO SOLPOR N...


Novo plan de atención personalizada aos pacientes crónicos e pluripatolóxicos | Creando Tu Provincia\n10 diciembre, 2015 10 diciembre, 2015 Redacción CTP\tatención personalizada, crónicos, más actualidad, nuevo plan, Ourense, pluripatolóxicos, Sergas\nUN NOVO PLAN DE ATENCIÓN PERSONALIZADA DESDE OS CENTROS DE SAÚDE DARÁ UNHA RESPOSTA DIRECTA AOS PACIENTES CRÓNICOS E PLURIPATOLÓXICOS\nO obxectivo principal e extremar a atención dos pacientes mais fráxiles mediante unha oferta asistencial multidisciplinar desde os centros de saúde coordinada co hospital\nO intenso envellecemento poboacional fai que a cronicidade e pluripatoloxía afecte en Ourense a mais do 37% da súa poboación\nTrala súa presentación a pasada semana aos profesionais de atención primaria e hospitalaria, estes días arrancará en Ourense un novo Plan de Atención ao Paciente Crónico e Pluripatolóxico, que ten por obxectivo dar unha atención personalizada, directamente desde seus centros de saúde e a domicilio, a estes pacientes, para evitar a reagudización dos seus procesos, mantemento da súa saúde e mellora da coordinación dos equipos asistenciais implicados no seu coidado.\nO novo plan parte da Atención Primaria, por ser precisamente este nivel asistencial o mais próximo ao paciente e as súas familias, que contan no centro de saúde cun equipo multidisciplinar, formado por médicos, enfermeiras, farmacéuticos e traballadores sociais, habituados a traballar coa cronicidade, o paciente pluripatolóxico e ancián, desde un punto de vista integral e directo.\nComo punto de partida, seleccionáronse 1.036 pacientes da Área de Ourense con patoloxías crónicas ou pluripatoloxía (dúas ou mais enfermidades crónicas) principalmente de tipo respiratorio e cardíaco, combinadas con outras de gran prevalencia, como pode ser a cardiopatía isquémica, a enfermidade pulmonar obstrutiva crónica (EPOC), insuficiencia cardíaca, diabete, demencias, etc.. Todas elas en estadios moitas veces evolucionados. Pacientes que, recentemente, de xaneiro a outubro deste ano, sufriron reagudizacións dos seus procesos patolóxicos, ou empeoramento xeral da súa saúde, o que fixo necesario un mínimo de dous ingresos hospitalarios neste período.\nAdemais de padecer a lo menos dous ou mais enfermidades crónicas, ou numerosos ingresos, outro dos factores coincidentes deste colectivo é a súa idade: A práctica totalidade teñen mais de 65 anos, a maioría por riba dos 80 anos e mulleres.\nA clave na integración Primaria/Hospitalaria\nPara coordinar mellor súa atención desde seu entorno mais próximo, o Plan establece dúas vías: Atención directa inducida desde seu centro de saúde, que establecerá un plan de coidados específico, elaborado polo médico e enfermeira de cabeceira, e as unidades de farmacia e traballo social, cando existan necesidades sociais ou de abordaxe de polimedicación. Xunto a elo, se establece unha comunicación directa cos servizos hospitalarios, mediante a coordinación directa con Hospitais de Día (M. Interna, Pneumoloxía), Unidade de Alta Resolución Hospitalaria (UARH) e os Servizos de Medicina Interna, Pneumoloxía e Cardioloxía.\nEstes días, os médicos de cabeceira e enfermeiras deste grupo de pacientes de inicio, recibirán a relación dos pacientes preseleccionados dos seus cupos, con datos de específicos sobre as súas necesidades asistenciais, frecuentación de urxencias, episodios de reagudización e ingresos, o que permitirá priorizar súa atención establecendo un plan de traballo específico.\nOurense: 37% pacientes crónicos pluripatolóxicos e ancians\nUn dos principais factores de risco desta problemática é precisamente o envellecemento poboacional, común en toda a Unión Europea e que afecta intensamente a Ourense, cunha das porcentaxes mais altas de Europa de poboación maior de 65 anos, o 30%, e, deles, o 40% de maiores de 80 anos, o que aumenta as necesidades asistenciais, risco de enfermidade e porcentaxe de pacientes fráxiles.\nSegundo os datos de “Estratificación do nivel de saúde e complexidade asistencial”, desenvolvido polo Sergas o pasado ano, e a disposición de tódolos profesionais de Atención Primaria, Ourense supera ao resto de Galicia en canto ao porcentaxe de poboación con enfermidades crónicas e pluripatolóxicas. En concreto, o 37% dos ourensáns padecen dúas ou mais enfermidades crónicas. Deles, 100.046 padecen dúas enfermidades crónicas significativas (o 34%) -catro puntos mais que a media galega (30%)- e 8.536 presentan mais de tres enfermidades crónicas dominantes (o 2,9%) tamén por riba da media.\nAlternativas á Hospitalización: Mais alá do proceso agudo\nO novo Plan de Atención a Pacientes Crónicos e Pluripatolóxicos ven a consolidar a estratexia da Xerencia de Xestión Integrada do Sergas en Ourense, en prol da mellora asistencial destes pacientes, procurando a continuidade asistencial e tentando superar como única resposta o ingreso convencional, na fase aguda da súa problemática de saúde. Para elo, estanse a coordinar e potenciar distintas iniciativas con este obxectivo, tanto desde atención primaria como hospitalaria.\nAsí, desde atención hospitalaria estendeuse a cobertura a toda a provincia da Hospitalización a Domicilio, potenciáronse os Hospitais de Día, con tratamento especializado sen ingreso, como o recentemente creado H. de Día de Neumoloxía, e antes os de Reumatoloxía e Medicina Interna, xunto a Unidade de Alta Resolución do Servizo de Urxencias, como alternativa de resposta rápida.\nPola sua banda, desde Primaria púxose en marcha a Consulta Telefónica e o Programa de Polimedicados, este último co obxectivo de re-avaliar as prescricións de aqueles pacientes que toman 6 ou mais fármacos diariamente, co obxectivo de evitar riscos de interactuación ou a falta seguimento.\nEste mesmo ano tamén arrancou o programa de continuidade de coidados ao alta, «Conecta 72″, que facilita aos enfermeiros de primaria toda a información necesaria dos pacientes do seu cupo dados de alta nun hospital, promovendo seu contacto directo nas primeiras 72 horas e mellorando a continuidade asistencial.\nOutra ferramenta, de gran utilidade en Primaria e que permite unha mellor coordinación e continuidade asistencial é a Telemedicina, referente a nivel Galego, e que en Ourense está implantada nas especialidades de Dermatoloxía, Oftalmoloxía, Medicina Interna, Nefroloxía, Cardioloxía e Neumoloxía.\n← Unas xornadas ‘de Raza’\n“XORNADA DA AUGA”, enmarcada no Proxecto Life Regenera Limia, mañá no Centro de Desenvolvemento Agrogandeiro de Xinzo de Limia-INORDE →\n24 noviembre, 2015 23 noviembre, 2015 Redacción CTP


Uns 200 escolares de Mugardos e Ares daranse cita en Caldoval para participar nos "I Ludi Mugardensis"\n/ Venres, 29/03/2019 - 09:51\nR_CARTEL LUDI MUGARDENSES-web.jpg \nA edil Lola González destaca que é un programa dirixido a fomentar a convivencia, a práctica deportiva e tamén un mellor coñecemento da cultura romana\nA edil Lola González destaca que é un programa dirixido a fomentar a convivencia, a práctica deportiva e tamén un mellor coñecemento da cultura romana.\nEscolares de 5º e 6º de Primaria dos centros educativos de Mugardos e Ares participarán o vindeiro día 11 de abril nos “I Ludi Mugardensis”, unha sorte de olimpíadas con competicións en 10 deportes dos que adoitaban practicar na antigüidade os gregos e romanos. A cancha de xogos que o Concello de Mugardos inaugurou no exterior do Centro de Interpretación de Caldoval o pasado verán acollerá, de dez da mañá e a unha da tarde, esta nova proposta. A concelleira de Cultura, Lola González, destacou que, con ela, o Concello de Mugardos quere fomentar a convivencia e os hábitos saudables entre os nenos e nenas, ao tempo que impulsa un mellor coñecemento da cultura romana.\nArredor de 200 rapaces e rapazas serán os deportistas destes “I Ludi Mugardensis”, nos que se desenvolverán xogos de noces, practicados habitualmente durante a infancia; xogos de adultos, como o Trigón, do que era afeccionado o propio emperador Augusto; exercicios realizados para o adestramento militar, como o tiro con arco ou a esgrima e por último deportes herdados da Grecia antiga coma o salto de lonxitude con “halteras” (pesas), que formaba parte do “pentahlon” clásico.\nAbril, o mes escollido para o “I Ludi Mugardensis”, estaba dedicado en Roma á deusa Venus e nel desenvolvíanse varias celebracións que conmemoraban o inicio da primavera. Era por tanto un período de xogos e festas. Caldoval e o Concello de Mugardos fan a súa homenaxe á primavera e ao deporte o día 11, unha xornada que tradicionalmente non era festiva senón máis ben de transición entre os “Ludi Megalenses”, dedicados á deusa Cibeles e o as “Festas Ceriais”, na honra de Ceres. Con todo, o obxectivo principal é gozar dunha xornada de convivencia entre alumnado de diferentes centros educativos, divertíndose, facendo exercicio físico e ao mesmo tempo aprendendo do pasado romano.\nO Centro de Interpretación de Caldoval vai camiño de superar este ano o número de visitas de centros educativos do curso pasado, o primeiro que estivo aberto. No pasado mes de febreiro xa pasaran polas instalacións máis de 1.200 escolares e o museo tiña pechadas visitas ata maio, o que fixo necesario ampliar o horario de apertura aos xoves pola mañá.\nPara o público en xeral, o Centro de Interpretación de Caldoval abre de venres a domingo, en horario de 10.30 a 14.00 e de 16.30 a 20.00 horas, con entrada gratuíta e visitas guiadas e actividades dirixidas especialmente ás familias. As persoas interesadas poden chamar ao 687 072 116.\nOrixe URL: http://www.concellodemugardos.gal/noticias/2019/03/29/uns-200-escolares-mugardos-ares-daranse-cita-caldoval-participar-i-ludi-mugarden\n http://www.concellodemugardos.gal/sites/default/files/img/noticias/R_CARTEL LUDI MUGARDENSES-web.jpg